Tre nordjyske chauffører undgår en betinget frakendelse af kørekortet og slipper med lavere bøder, efter at Vestre Landsret har truffet afgørelse i en sag om overtrædelse af køre- og hviletidsreglerne, skriver Nordjyske Stiftstidende.

Retten har mildnet kraftigt på den dom, som sidste år blev afsagt i retten i Hjørring. De tre chauffører, alle ansat i en nordjysk transportvirksomhed, fik store bøder og blev frakendt deres kørekort betinget for overtrædelser på få minutter af køre- og hviletidsreglerne. - Dommen er et tegn på, at det godt kan lade sig gøre at få danske domstole til at tage hensyn til formildende omstændigheder og menneskelige fejl i sager om køre- og hviletid. Ved bevidst snyd skal der slås hårdt ned, men her har chaufførerne faktisk forsøgt at holde sig inden for tidsgrænsen, og så kan der jo ikke være tale om grove overtrædelser, siger chefkonsulent Lars Nielsen, ITD til Nordjyske Stiftstidende. Sagen blev anket som principsag af vejgodstransportens brancheorganisation ITD, og nu har Vestre Landsret taget stilling.